Ńdɔ Dalila a ngádzó ai Sámson nâ: “Á ńkogolán, kadá tə̄ mā é vóm mod ngul woe a sɔ́, ai ḿból ó nə̄ dzǎm faŋabǎn ngadag, nə́ mod á tə̄gə wa.” 7Sámson nyé ai nyé nâ: “Ngə́ bâfaŋ ma ai nyumán míńlɔ́ŋ zamgbál yā yábə́ kig kód, ngə́ mə ǹtəgə́ ánā, mə ńtɔ̄á fə anə́ é mod ósə m̀bɔ́g.” 8Ńdɔ miǹkúkúmá mí Fīlísta mí ngázu ai nyé nyūmán míńlɔ́ŋ zamgbál yā é ngə́lə́ təge kód, ǎ ngafaŋ nyé ai dzɔ́. 9A ngátə́le bod bə́ yabaga á étun ndá étēde, ńdɔ ǎ zu dzɔ́ ai nyé nâ: “Filísta bá, bâzu wa bi, ǎ Sámson !” Ńdɔ tə́ á ngátyé míńlɔ̄ŋ hə anə́ a tyé ńkǒl sud ábōg ó namba yǎ ndóan. Nâ, ńdɔ tɔ mod a ndzí kig yəm ásoé yā ngul dzié. 10Ńdɔ Dalila a ngádzó ai Sámson nâ: “O tâ, wadzɔ́gɔlɔ tə́ mā hə ǹdzɔ́gɔ́lán, miǹnǎl ḿmya wǎkad ma; á ńkogolán, kadá tə́ ma anə́ bə́ nə́ wa dzǎm kāg ngadag.” 11Nyé ai nyé nâ: “Ngə́ bákāg ma ai mim̀kpámáŋ miǹsingǎ yā bə́ ngə́lə təge bəlan ai myá, mə təgə́, mə ńtɔ̄á fə hə anə́ é mod ósə m̀bɔ́g.” 12Ńdɔ Dalila a ngánɔŋ mim̀kpámáŋ miǹsinga, ǎ ngafaŋ nyé ai myá, nyé ai nyé nâ: "Bəfilísta bá bázu wa bi, ǎ Sámson !” É bod bə́ yabaga bə́ ngábə́ bə́ tɔ̄á á étun ndá étēde. Ńdɔ a ngátyé miǹsinga ai mɔ́ hə anə́ ḿbobé.